גאי פוקס

גאי פוקס
תרשים של הקושרים של מזימת אבק השרפה משנת 1605, פוקס השלישי מימין
גאי פוקס (באנגלית: Guy Fawkes; 13 באפריל 1570 – 31 בינואר 1606) היה חייל אנגלי קתולי ואחד הקושרים במזימת אבק השרפה – הניסיון לרצוח את המלך ג'יימס הראשון, מלך אנגליה וסקוטלנד ואת כל הלורדים תוך פיצוץ בית הלורדים בטקס פתיחת הפרלמנט שנערך ב-5 בנובמבר 1605.
פוקס נתפס לפני שביצע את מזימתו, עונה והוצא להורג. יום תפיסתו נחוג מאז מדי שנה במדינות רבות בחבר העמים הבריטי ונקרא "ליל גאי פוקס".

==שנותיו הראשונות==
פוקס נולד בסטונגייט שביורק לאדוארד פוקס ואידית בלייק והוטבל בכנסיית סנט מייקל לה בלפרי. למד בבית הספר סנט פיטרס.
בגיל 16 המיר פוקס את דתו לקתוליות.

בשנת 1593 הצטרף פוקס לצבא הארכידוכס אלברט מאוסטריה ולחם בהולנד נגד הפרוטסטנטים ההולנדים במסגרת מלחמת שמונים השנים. ב-1602 נכח פוקס במצור על קאלה. בשירותו בצבא הספרדי זכה לכינוי "גווידו". במהלך שירותו הצבאי רכש ניסיון רב בשימוש בחומרי נפץ.

==מזימת אבק השרפה==

עיקר פרסומו של פוקס מקורו בהשתתפותו כאחד הקושרים במזימת אבק השרפה בשנת 1605. פוקס הניח מטען גדול של אבק שרפה במרתף בית הלורדים במטרה להפעיל את המטען ביום ה-5 בנובמבר בו נערך טקס פתיחת הפרלמנט ולהרוג את המלך ג'יימס הראשון של אנגליה (ג'יימס השישי של סקוטלנד) בשל נטיותיו נגד הקתולים במדינה.

פוקס ושאר הקושרים שכרו מרתף מתחת לבית הלורדים ובו הושמו 60 חביות שהכילו 2.5 טונות של אבק שרפה. אחד הקושרים שלח מכתב אזהרה ללורד מונטיגל הקתולי במטרה להזהירו ועל מנת שלא יהיה נוכח בטקס, והוא יידע את מזכיר המדינה שהורה על חיפוש במרתפים. פוקס התגלה במהלך החיפוש ונאסר. לאחר מספר ימי ענויים (שנעשו בהוראה מיוחדת של המלך) הודה בשמות שותפיו לקשר, וב-31 בינואר הוצא להורג בתלייה, וגופתו בותרה ורובעה.

==בתרבות==
===השפעה על השפה===
נראה כי המילה בשפה האנגלית ל"בחור" (באנגלית: גאי - "guy") מקורה בשמו של גאי פוקס. כבר מהחגיגות הראשונות של ליל גאי פוקס נהגו לשרוף במדורות את דמותו של פוקס. לדמות העולה באש קראו "גאי" ובהמשך שויך השם לכל "בחור".

===בספרות===
סיפור חייו של גאי פוקס שימש השראה לספרו של אלן מור, מסוגת המדע הבדיוני, "וי פור ונדטה". בספר, מצליח הגיבור לפוצץ את בניין הפרלמנט הנטוש ב-5 בנובמבר במטרה להביא לנפילת השלטון העריץ הפשיסטי, שהשתלט על בריטניה, בעקבות אסון גרעיני גלובלי. הספר עובד לסרט ונדטה בכיכובם של נטלי פורטמן והוגו ויבינג.

צ'ארלס דיקנס התייחס אף הוא בספריו לגאי פוקס, וכן המשורר ת"ס אליוט מזכיר אותו בשיר "האנשים החלולים".

דיאנה ווין ג'ונס התייחסה לגאי פוקס ולמזימת אבק השרפה בספרה "שבוע המכשפות".

הסופר הפוסט-מודרניסט ויקטור פלווין, התייחס למסכתו של גאי פוקס בספריו "Empire V", ו-"Batman Apollo".

גם "גאי מונטג", גיבור ספרו של ריי ברדבורי "פרנהייט 451", מזוהה עם גאי פוקס.

===פופולריות===
בסקר שנערך על ידי ה-BBC בשנת 2002 נבחר גאי פוקס לאחד ממאה הבריטים החשובים בכל הזמנים.

מסכות מעוצבות בהשראת פניו של גאי פוקס מזוהות עם אקטיביזם אנונימי, בעיקר בזכות הרומן הגרפי ונדטה והסרט המבוסס עליו, מפגינים ואקטיביסטים רבים בכל רחבי העולם המעוניינים להישאר אנונימיים, עוטים מסכות של אלו בעת פעילותם ולכן חלק ניכר מהמסכות של חברי אנונימוס מעוצבות בהשראת פניו של גאי פוקס והמסכה הפכה למזוהה איתם.

===טלוויזיה===
בשנת 2018 יצאה לאקרנים מיני סדרה בשם "Gunpowder" העוסקת במזימתם של רוברט קטסבי וגאי פוקס לפוצץ את ארמון מלך אנגליה- ג'יימס הראשון. הסדרה היא דרמה היסטורית המגוללת את סיפורם של המורדים הקתוליים ומאבקם בפרוטסטנטים.
כל שנה מוצגות בטלוויזיה מספר תוכניות על תפיסת גאי פוקס.
בעונה החמישית של הסדרה הכתר ישנו פרק העוסק בחגיגות ליל גאי פוקס במטרה להסתיר את צילומה של הנסיכה דיאנה לראיון דרמטי בביביסי.

== גלריה ==
<gallery>
Guy fawkes torture signatures.jpg|חתימתו של גאי פוקס מיד לאחר עינויים (למעלה) ולאחר מספר ימים בהם לא עונה (למטה)
Lewes Bonfire, Guy Fawkes effigy.jpg|שריפת דמותו של פוקס במסגרת חגיגות ליל גאי פוקס
Anonymous at Scientology in Los Angeles.jpg|חברי קבוצת אנונימוס במסכות של גאי פוקס
</gallery>

== ראו גם==
*ליל גאי פוקס
*מזימת אבק השרפה

== קישורים חיצוניים ==

* [https://web.archive.org/web/20191101082830/http://www.guyfawkes.me.uk/ גאי פוקס]
* [https://web.archive.org/web/20100318043708/http://www.gunpowder-plot.org/fawkes.asp ביוגרפיה של גאי פוקס - אתר האגודה לחקר מזימת אבק השרפה]
* [https://web.archive.org/web/20060207180957/http://www.bcpl.net/~cbladey/guy/html/verse.html שירים המושרים ביום גאי פוקס]
* [https://web.archive.org/web/20060211082213/http://www.bcpl.net/%7Ehutmanpr/fawkestheater.html גאי פוקס בתיאטרון]
* [https://web.archive.org/web/20061012224433/http://www.gunpowderplot.parliament.uk/ אתר הפרלמנט הבריטי המציין 400 שנה לגילוי וסיכול המזימה]
* [http://www.parliament.uk/faq/gunpowder_plot.cfm#gun7 אתר הפרלמנט הבריטי - שאלות ותשובות על המזימה]
* [https://web.archive.org/web/20130121090406/http://www.britannia.com/history/g-fawkes.html אנציקלופדיה בריטניקה - פוקס]
* [http://www.bonefire.org/guy/index.php הקשר בין גאי פוקס וליל המדורות]
* 
* 

קטגוריה:אנגלים
קטגוריה:מתנקשים פוליטיים
קטגוריה:אישים שהוצאו להורג בבריטניה ואירלנד
קטגוריה:פשע בממלכה המאוחדת
קטגוריה:ילידי 1570
קטגוריה:נפטרים ב-1606